Απόφαση της Επιτροπής

της 25ης Σεπτεμβρίου 2002

για χρηματοδοτική ενίσχυση της Κοινότητας στο πλαίσιο εξάλειψης της κλασικής πανώλης των χοίρων στην Ισπανία το 2001

[κοινοποιηθείσα υπό τον αριθμό Ε(2002) 3539]

(Το κείμενο στην ισπανική γλώσσα είναι το μόνο αυθεντικό)

(2002/767/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως το άρθρο 3 παράγραφος 3,

Εκτιμώντας τα ακόλουθα:

(1) Το 2001 εμφανίστηκαν στην Ισπανία εστίες κλασικής πανώλης των χοίρων. Η εμφάνιση της νόσου αποτελεί σοβαρό κίνδυνο για το κοινοτικό ζωικό κεφάλαιο.

(2) Προκειμένου να συμβάλλει στην όσο το δυνατόν συντομότερη εξάλειψη της νόσου η Κοινότητα έχει τη δυνατότητα να συμμετάσχει χρηματοδοτικά στις επιλέξιμες δαπάνες του κράτους μέλους σύμφωνα με τους όρους που προβλέπονται στην απόφαση 90/424/ΕΟΚ.

(3) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(3) τα κτηνιατρικά και φυτοϋγειονομικά μέτρα που λαμβάνονται σύμφωνα με τους κοινοτικούς κανόνες χρηματοδοτούνται από το τμήμα Εγγυήσεων του Ευρωπαϊκού Ταμείου Γεωργικού Προσανατολισμού και Εγγυήσεων. Ο δημοσιονομικός έλεγχος των μέτρων αυτών διέπεται από τα άρθρα 8 και 9 του ανωτέρω κανονισμού.

(4) Η χρηματοδοτική συνδρομή της Κοινότητας χορηγείται υπό τον όρο ότι οι προγραμματισμένες ενέργειες πραγματοποιούνται αποτελεσματικά και ότι οι αρχές διαβιβάζουν όλα τα αναγκαί στοιχεία εντός των καθορισμένων προθεσμιών.

(5) Στις 12 Απριλίου 2002 η Ισπανία υπέβαλε επίσημη αίτηση απόδοσης για το σύνολο των δαπανών που πραγματοποίησε στην επικράτειά της έως τα τέλη του μήνα Σεπτεμβρίου 2001.

(6) Είναι σκόπιμο να καθοριστεί από τώρα το ποσό προκαταβολής της χρηματοδοτικής ενίσχυσης της Κοινότητας εν αναμονή της ολοκλήρωσης των ελέγχων από την Επιτροπή. Η προκαταβολή αυτή υπολογίστηκε στο 50 % της κοινοτικής συμμετοχής η οποία καθορίζεται με βάση το κόστος που υποβλήθηκε για την αποζημίωση της τιμής των ζώων και περιορίζοντας προσωρινά τις "λοιπές δαπάνες" στο 10 % του ποσού των αποζημιώσεων αυτών.

(7) Είναι σκόπιμο να διευκρινιστούν οι έννοιες "άμεση και προσήκουσα αποζημίωση των εκτροφέων" και "δαπάνες καταστροφής, καθαρισμού, απολύμανσης και απεντόμωσης" που αναφέρονται στο άρθρο 3 της απόφασης 90/424/ΕΟΚ.

(8) Τα μέτρα που προβλέπονται στην παρούσα απόφαση είναι σύμφωνα με τη γνωμοδότηση της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ισπανία δύναται να λάβει τη χρηματοδοτική συνδρομή της Κοινότητας για την άμεση και προσήκουσα αποζημίωση των εκτροφέων που υποχρεώθηκαν να προβούν στη σφαγή των ζώων τους στο πλαίσιο των μέτρων για την εξάλειψη των εστιών κλασικής πανώλης των χοίρων που εμφανίστηκαν κατά τη διάρκεια του έτους 2001, σύμφωνα με τις διατάξεις του άρθρου 3 παράγραφος 2 της απόφασης 90/424/ΕΟΚ.

Άρθρο 2

Για τους σκοπούς της παρούσας απόφασης νοούνται ως:

α) "άμεση και προσήκουσα αποζημίωση" η καταβολή, υπό την επιφύλαξη των διατάξεων του άρθρου 4 παράγραφος 2 του κανονισμού (ΕΚ) αριθ. 296/96 της Επιτροπής(4), μέσα σε ενενήντα ημέρες από τη σφαγή των ζώων, αποζημίωσης που αντιστοιχεί στην αξία που είχαν τα ζώα αμέσως πριν μολυνθούν ή πριν από τη θανάτωσή τους·

β) "δαπάνες καταστροφής, καθαρισμού, απολύμανσης και απεντόμωσης" οι δαπάνες αγοράς χωρίς το ΦΠΑ των προϊόντων που είναι απαραίτητα για τον καθαρισμό, την απολύμανση και την απεντόμωση των σχετικών εκμεταλλεύσεων καθώς και οι δαπάνες που απαιτούνται για την καταστροφή των σφαγίων.

Άρθρο 3

1. Στο πλαίσιο της χρηματοδοτικής συνδρομής της Κοινότητας που εξετάζεται στο άρθρο 1 καταβάλλεται προκαταβολή ύψους 4000000 ευρώ με βάση τα δικαιολογητικά που υπέβαλε η Ισπανία όσον αφορά την άμεση και προσήκουσα αποζημίωση των ιδιοκτητών για την υποχρεωτική σφαγή, την καταστροφή των ζώων και, ανάλογα με την περίπτωση, για τα προϊόντα που χρησιμοποιήθηκαν για τον καθαρισμό, την απολύμανση και την απεντόμωση της εκμετάλλευσης και του εξοπλισμού καθώς και την καταστροφή των ζωοτροφών και των υλικών που μολύνθηκαν με την επιφύλαξη του αποτελέσματος των ελέγχων που αναφέρονται στο άρθρο 4.

2. Τα δικαιολογητικά που αναφέρονται στην παράγραφο 1 περιλαμβάνουν μια επιδημιολογική έκθεση για κάθε εκμετάλλευση στην οποία θανατώθηκαν και καταστράφηκαν ζώα καθώς και μια οικονομική έκθεση.

Η οικονομική έκθεση λαμβάνει υπόψη τις κατηγορίες των ζώων που καταστράφηκαν ή θανατώθηκαν σε κάθε εκμετάλλευση λόγω της κλασικής πανώλης των χοίρων. Τα στοιχεία αυτά παρέχονται με τη μορφή ηλεκτρονικού αρχείου σύμφωνα με το υπόδειγμα που αναφέρεται στο παράρτημα.

3. Τα δικαιολογητικά που αναφέρονται στην παράγραφο 1 διαβιβάζονται το αργότερο εντός εξήντα ημερών από την ημερομηνία κοινοποίησης της παρούσας απόφασης στην Ισπανία.

Άρθρο 4

Η Επιτροπή σε συνεργασία με τις αρμόδιες αρχές της Ισπανίας μπορεί να διενεργεί επιτόπιους ελέγχους σχετικά με την εφαρμογή των μέτρων που αναφέρονται στο άρθρο 1 και την πραγματοποίηση των σχετικών δαπανών. Τα κράτη μέλη ενημερώνονται σχετικά με το αποτέλεσμα των ελέγχων αυτών.

Άρθρο 5

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 25 Σεπτεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 203 της 28.7.2001, σ. 16.

(3) ΕΕ L 160 της 26.6.1999, σ. 103.

(4) ΕΕ L 39 της 17.2.1996, σ. 5.

ΠΑΡΑΡΤΗΜΑ I

>PIC FILE= "L_2002259EL.006502.TIF">

ΠΑΡΑΡΤΗΜΑ II

>PIC FILE= "L_2002259EL.006602.TIF">